b'\n_START_ARTICLE_\nRudyard Kipling\n_START_SECTION_\nCopil\xc4\x83ria lui Kipling\n_START_PARAGRAPH_\nKipling s-a n\xc4\x83scut la Bombay, India. Tat\xc4\x83l s\xc4\x83u a fost John Lockwood Kipling, profesor la \xc8\x98coala de art\xc4\x83 Jeejeebhoy, iar mama sa Alice Macdonald. Se spune c\xc4\x83 p\xc4\x83rin\xc8\x9bii s\xc4\x83i s-au cunoscut la Lacul Rudyard din Staffordshire, \xc3\xaen Anglia, aceasta fiind originea prenumelui lui Kipling. \xc3\x8en copil\xc4\x83rie a fost trimis \xc3\xaen Anglia unde a fost crescut de o femeie numit\xc4\x83 doamna Holloway. _NEWLINE_Se presupune c\xc4\x83 lipsurile \xc8\x99i proasta \xc3\xaengrijire de care a avut parte p\xc3\xa2n\xc4\x83 la v\xc3\xa2rsta de cinci ani, c\xc3\xa2nd a fost \xe2\x80\x9esalvat\xe2\x80\x9d, i-au influen\xc8\x9bat scrierile, \xc3\xaendeosebi simpatia pentru copii. M\xc4\x83tu\xc8\x99a din partea mamei s-a c\xc4\x83s\xc4\x83torit cu artistul Edward Burne-Jones, iar t\xc3\xa2n\xc4\x83rul Kipling \xc8\x99i sora sa au petrecut, de la v\xc3\xa2rsta de \xc8\x99ase ani p\xc3\xa2n\xc4\x83 la 12, mult timp \xc3\xaen Anglia, cu familia m\xc4\x83tu\xc8\x99ii, \xc3\xaen vreme ce p\xc4\x83rin\xc8\x9bii s\xc4\x83i au r\xc4\x83mas India. Kipling a fost veri\xc8\x99or cu Stanley Baldwin, prim-ministru \xc3\xaen trei mandate._NEWLINE_Dup\xc4\x83 o perioad\xc4\x83 petrecut\xc4\x83 ca intern la United Services College, \xc3\xaen 1881 Kipling se \xc3\xaentoarce \xc3\xaen India, la Lahore (\xc3\xaen Pakistanul de azi) unde lucrau p\xc4\x83rin\xc8\x9bii s\xc4\x83i. A \xc3\xaenceput s\xc4\x83 lucreze ca redactor la un ziar local, \xc3\xaen paralel cu pa\xc8\x99i \xc3\xaen poezie; debutul s\xc4\x83u ca scriitor profesionist s-a petrecut \xc3\xaen 1883 c\xc3\xa2nd a f\xc4\x83cut primele v\xc3\xa2nz\xc4\x83ri.\n_START_SECTION_\nC\xc4\x83l\xc4\x83toriile sale\n_START_PARAGRAPH_\nPe la mijlocul anilor 1880 a c\xc4\x83l\xc4\x83torit \xc3\xaen jurul subcontinentului, \xc3\xaen calitate de corespondent al publica\xc8\x9biei Allahabad Pioneer. Lucr\xc4\x83rile sale literare \xc3\xaencep s\xc4\x83 se v\xc3\xa2nd\xc4\x83 \xc8\x99i \xc3\xaen 1888 public\xc4\x83 \xc8\x99ase c\xc4\x83rticele de povestiri. Una dintre nuvelele acestei perioade este Omul care ar putea fi rege (The Man Who Would Be King)._NEWLINE_\xc3\x8en anul urm\xc4\x83tor, Kipling a \xc3\xaenceput o lung\xc4\x83 c\xc4\x83l\xc4\x83torie spre Anglia \xe2\x80\x93 trec\xc3\xa2nd prin Burma, China, Japonia \xc8\x99i California, travers\xc3\xa2nd Statele Unite \xc8\x99i Oceanul Atlantic \xc8\x99i stabilindu-se la Londra. Din acel moment, faima sa a crescut rapid, fiind considerat vocea literar\xc4\x83 din Regatul Unit cea mai apropiat\xc4\x83 de tendin\xc8\x9ba imperialist\xc4\x83 a vremii. Primul s\xc4\x83u roman, The Light that Failed, a fost publicat \xc3\xaen 1890. Probabil, cea mai celebr\xc4\x83 poezie a sa din aceast\xc4\x83 perioad\xc4\x83 este "The Ballad of East and West" (Balada Orientului \xc8\x99i a Occidentului) (care \xc3\xaencepe astfel "Oh, Orientul este Orient \xc8\x99i Occidentul este Occident, \xc8\x99i cele dou\xc4\x83 nu se vor \xc3\xaent\xc3\xa2lni niciodat\xc4\x83").\n_START_SECTION_\nKipling scriitorul\n_START_PARAGRAPH_\n\xc3\x8en 1892 s-a c\xc4\x83s\xc4\x83torit cu Caroline Balestier; fratele ei, un scriitor american, a fost prietenul lui Kipling, dar murise de febr\xc4\x83 tifoid\xc4\x83 cu un an \xc3\xaenaintea c\xc4\x83s\xc4\x83toriei acestuia. \xc3\x8en timp ce cuplul se afla \xc3\xaen luna de miere, banca lui Kipling a dat faliment \xc8\x99i banii au ajuns pentru biletele de c\xc4\x83l\xc4\x83torie numai pentru \xc3\xaentoarcerea \xc3\xaen Vermont (unde locuia cea mai mare parte a familiei Balestie). \xc3\x8en urm\xc4\x83torii patru ani, Rudyard \xc8\x99i so\xc8\x9bia sa au locuit \xc3\xaen Statele Unite. \xc3\x8en aceast\xc4\x83 perioad\xc4\x83 \xc3\xae\xc8\x99i dedic\xc4\x83 scrisul copiilor \xc8\x99i public\xc4\x83 operele care \xc3\xael fac cunoscut \xc3\xaen zilele de azi, Cartea junglei \xc8\x99i urmarea A doua carte a junglei, \xc3\xaen 1894 \xc8\x99i 1895._NEWLINE_Dup\xc4\x83 o ceart\xc4\x83 cu socrii s\xc4\x83i, se \xc3\xaentoarce \xc3\xaen Anglia \xc3\xaempreun\xc4\x83 cu so\xc8\x9bia sa \xc8\x99i, \xc3\xaen 1897, public\xc4\x83 Captains Courageous. \xc3\x8en anul urm\xc4\x83tor \xc3\xaencepe s\xc4\x83 c\xc4\x83l\xc4\x83toreasc\xc4\x83 \xc3\xaen sudul Africii, aproape \xc3\xaen fiecare vacan\xc8\x9b\xc4\x83 de iarn\xc4\x83. Acolo \xc3\xael cunoa\xc8\x99te \xc8\x99i se \xc3\xaemprietene\xc8\x99te cu Cecil Rhodes \xc8\x99i \xc3\xaencepe s\xc4\x83 adune material pentru o alt\xc4\x83 oper\xc4\x83 clasic\xc4\x83 - Povestiri pentru copiii mici, publicat\xc4\x83 \xc3\xaen 1902. Kim \xe2\x80\x93 o alt\xc4\x83 oper\xc4\x83 memorabil\xc4\x83, v\xc4\x83zuse lumina tiparului \xc3\xaen anul precedent._NEWLINE_Poezia lui Kipling din aceast\xc4\x83 perioad\xc4\x83 include "Gunga Din" (1892) \xc8\x99i "Povara omului alb\xe2\x80\x9d (The White Man\'s Burden) (1899); \xc3\xaen domeniul non-fic\xc8\x9biunii se implic\xc4\x83 \xc3\xaen dezbaterea despre r\xc4\x83spunsul britanic \xc3\xaen privin\xc8\x9ba cre\xc8\x99terii puterii navale a Germaniei, public\xc3\xaend o serie de articole intitulate \'O flot\xc4\x83 \xc3\xaen devenire._NEWLINE_Prima decad\xc4\x83 a secolului al XX-lea este martorul culmii popularit\xc4\x83\xc8\x9bii lui Kipling. \xc3\x8en 1907 i se decerneaz\xc4\x83 Premiul Nobel pentru Literatur\xc4\x83; epilogul acestei realiz\xc4\x83ri este publicarea a dou\xc4\x83 volume de poezie \xc8\x99i povestiri alese - "Puck of Pook\'s Hill" (1906) \xc8\x99i "Rewards and Fairies" (1910). Ultimul volum con\xc8\x9bine poemul "If\xe2\x80\x94". \xc3\x8en 1995 un sondaj realizat de BBC a stabilit c\xc4\x83 acesta este poemul favorit \xc3\xaen Marea Britanie. Acest \xc3\xaendemn la autocontrol \xc8\x99i stoicism este, f\xc4\x83r\xc4\x83 \xc3\xaendoial\xc4\x83, cel mai cunoscut poem al lui Kipling.\n_START_SECTION_\nMoartea \xc8\x99i mo\xc8\x99tenirea\n_START_PARAGRAPH_\nKipling a continuat s\xc4\x83 scrie p\xc3\xa2n\xc4\x83 la \xc3\xaenceputul anilor 1930, dar \xc3\xaentr-un ritm mai lent \xc8\x99i cu mult mai pu\xc8\x9bin succes dec\xc3\xa2t \xc3\xaenainte. A murit din cauza unui ulcer duodenal perforat la \xc3\xaenceputul anului 1936, la v\xc3\xa2rsta de 70 de ani._NEWLINE_Moartea sa a fost anun\xc8\x9bat\xc4\x83 anticipat, \xc3\xaen mod eronat, de o publica\xc8\x9bie c\xc4\x83reia Kipling i-a scris mucalit: \xe2\x80\x9eTocmai am citit c\xc4\x83 am murit. Nu uita\xc8\x9bi s\xc4\x83 m\xc4\x83 \xc8\x99terge\xc8\x9bi din lista abona\xc8\x9bilor.\xe2\x80\x9d_NEWLINE_Dup\xc4\x83 moartea sa opera lui Kipling a continuat s\xc4\x83 fie eclipsat\xc4\x83 de critic\xc4\x83. Moda \xc3\xaen poezie s-a \xc3\xaendep\xc4\x83rtat de metrul exact \xc8\x99i de rime. De asemenea, pe m\xc4\x83sur\xc4\x83 ce s-au pr\xc4\x83bu\xc8\x99it imperiile coloniale europene, la mijlocul secolului al XX-lea opera lui Kipling \xc8\x99i-a pierdut actualitatea. Mul\xc8\x9bi dintre cei care \xc3\xael condamn\xc4\x83 sunt de p\xc4\x83rere c\xc4\x83 scrierile lui Kipling sunt inseparabile de vederile sale politice \xc8\x99i sociale, \xc3\xaen ciuda considerabilei arte literare a lui Kipling. Ei sus\xc8\x9bin c\xc4\x83 portretele eroilor s\xc4\x83i indieni, care sus\xc8\x9bin punctul de vedere colonialist conform c\xc4\x83ruia indienii \xc8\x99i alte popoare colonizate ar fi fost incapabile s\xc4\x83 supravie\xc8\x9buiasc\xc4\x83 f\xc4\x83r\xc4\x83 ajutorul europenilor, ar fi rasiste. Exemplele pentru a\xc8\x99a-zisul s\xc4\x83u rasism men\xc8\x9bioneaz\xc4\x83 "rase minore f\xc4\x83r\xc4\x83 Lege" \xc3\xaen "Recessional" \xc8\x99i referirea generic\xc4\x83 la popoare colonizate "jum\xc4\x83tate diavol \xc8\x99i jum\xc4\x83tate copil" \xc3\xaen poezia "Povara omului alb", sau scurtele episoade revistele Punch \xc8\x99i The Times con\xc8\x9binute \xc3\xaen ultimul capitol al autobiografiei sale, Ceva despre mine (Something of Myself)._NEWLINE_Multe din edi\xc8\x9biile vechi ale c\xc4\x83r\xc8\x9bilor lui Rudyard Kipling aveau o svastic\xc4\x83 tip\xc4\x83rit\xc4\x83 pe copert\xc4\x83, al\xc4\x83turi de un elefant \xc8\x99i o floare de lotus. \xc3\x8en anii 1930, acest fapt a generat zvonuri despre simpatii naziste ale sale, de\xc8\x99i partidul nazist adoptase svastica abia dup\xc4\x83 1920. Kipling folosise svastica (\xc3\xaen ambele sale orient\xc4\x83ri - spre st\xc3\xa2nga sau spre dreapta) deoarece aceasta era un simbol indian al soarelui, purt\xc4\x83tor de noroc \xc8\x99i prosperitate. \xc3\x8enc\xc4\x83 dinainte de preluarea puterii \xc3\xaen Germania de c\xc4\x83tre nazi\xc8\x99ti, Kipling a cerut tipografiei \xc3\xaenl\xc4\x83turarea svasticii din matri\xc8\x9b\xc4\x83, pentru a elimina interpret\xc4\x83rile. _NEWLINE_Ap\xc4\x83r\xc4\x83torii lui Kipling subliniaz\xc4\x83 c\xc4\x83 rasismul strident al scrierilor sale este afi\xc8\x99at de personaje fictive, nu de el, \xc8\x99i astfel descrie cu precizie personajele. Ei v\xc4\x83d \xc3\xaen vocea autorului ironie \xc8\x99i \xc3\xaen\xc8\x9belesuri alternative \xc3\xaen poezii, inclusiv \xc3\xaen "Povara omului alb" \xc8\x99i \xc3\xaen "Recessional"._NEWLINE_\xc3\x8en ciuda schimb\xc4\x83rilor \xc3\xaen atitudinea rasial\xc4\x83 \xc8\x99i \xc3\xaen standardele literare ale poeziei, opera poetic\xc4\x83 a lui Kipling continu\xc4\x83 s\xc4\x83 fie popular\xc4\x83 \xc3\xaen r\xc3\xa2ndul celor care \xc3\xaei apreciaz\xc4\x83 vigoarea \xc8\x99i m\xc4\x83iestria. De\xc8\x99i era un poet de alt\xc4\x83 factur\xc4\x83, T.S. Eliot a editat O selec\xc8\x9bie a versurilor lui Kipling (A Choice of Kipling\'s Verse, 1943), \xc3\xaens\xc4\x83 nu a pierdut ocazia s\xc4\x83 comenteze despre Kipling: "putea scrie o poezie minunat\xc4\x83 uneori \xe2\x80\x93 chiar dac\xc4\x83 numai \xc3\xaent\xc3\xa2mpl\xc4\x83tor!". Povestirile sale pentru adul\xc8\x9bi se tip\xc4\x83resc \xc3\xaenc\xc4\x83 \xc8\x99i au fost l\xc4\x83udate de scriitori diferi\xc8\x9bi, ca Poul Anderson, Jorge Luis Borges \xc8\x99i George Orwell. Nu \xc3\xaen ultimul r\xc3\xa2nd, Kipling este cel mai apreciat datorit\xc4\x83 c\xc4\x83r\xc8\x9bilor pentru copii. Pove\xc8\x99ti chiar a\xc8\x99a au fost ilustrate, devenind c\xc4\x83r\xc8\x9bi de succes, iar dup\xc4\x83 C\xc4\x83r\xc8\x9bile junglei s-au f\xc4\x83cut mai multe ecraniz\xc4\x83ri de c\xc4\x83tre Compania Walt Disney._NEWLINE_Dup\xc4\x83 moartea so\xc8\x9biei lui Kipling \xc3\xaen 1939, casa sa, Bateman\'s din Burwash, Sussex a fost \xc3\xaencredin\xc8\x9bat\xc4\x83 Funda\xc8\x9biei na\xc8\x9bionale a locurilor de interes istoric sau frumuse\xc8\x9be natural\xc4\x83 (National Trust for Places of Historic Interest or Natural Beauty) \xc8\x99i este azi muzeu public \xc3\xaenchinat scriitorului. Elsie, singurul lor copil ajuns la maturitate, a murit f\xc4\x83r\xc4\x83 urma\xc8\x99i \xc3\xaen 1976, \xc3\xaencredin\xc8\x9b\xc3\xa2nd drepturile de autor aceleia\xc8\x99i funda\xc8\x9bii. \xc3\x8en Marea Britanie exist\xc4\x83 o \xc3\xaenfloritoare Societate Kipling, iar unul dintre internate \xc3\xaei poart\xc4\x83 numele, la colegiul din Haileybury.'